คลังชงแปรสัมทานก่อนประมูล3จี
กรณ์เผย สคร.เสนอแปรสัญญาสัมปทานโทรศัพท์มือถือก่อนเดินหน้าประมูลคลื่น3จี เพื่อความเสมอภาคแก่ผู้ประกอบการ-ประชาชนได้รับบริการในราคาที่ยุติธรรม
21 มิ.ย. 2553

กรณ์เผย สคร.เสนอแปรสัญญาสัมปทานโทรศัพท์มือถือก่อนเดินหน้าประมูลคลื่น3จี เพื่อความเสมอภาคแก่ผู้ประกอบการ-ประชาชนได้รับบริการในราคาที่ยุติธรรม
นายกรณ์ จาติกวณิช รมว.คลัง กล่าวว่า นโยบายประมูลโทรศัพท์ 3 จี กระทรวงการคลังได้รับมอบหมายจากคณะรัฐมนตรีเศรษฐกิจให้พิจารณาแนวทางพัฒนาธุรกิจโทรคมนาคม โดยเสนอการวิธีการแปรสัมปทานส่วนหนึ่ง เพื่อนำไปสู่การลงทุนระบบ 3 จี ด้วยวัตถุประสงค์หลัก 2 ประเด็น คือ 1. เพื่อให้มีการแข่งขันในอุตสาหกรรมโทรคมนาคมให้มีความเสมอภาค โดยผู้ประกอบการทุกๆ ราย และ 2. เพื่อให้ประชาชนได้รับประโยชน์จากการบริการที่ดีขึ้น ในราคาที่ยุติธรรมกับทุกฝ่าย ซึ่งทาง สำนักงานคณะกรรมการนโยบายรัฐวิสาหกิจ (สคร.)ได้มีข้อสรุปเบื้องต้นในส่วนของข้อเสนอแก่ทุกฝ่ายที่เกี่ยวข้องแล้ว
"ช่วงนี้เป็นช่วงที่เสนอแนวคิดของ สคร. ให้ทุกฝ่ายที่เกี่ยวข้องได้รับทราบ เพื่อรับฟังความเห็น เพื่อนำไปสู่แผนปฏิบัติต่อไป ซึ่งคลังได้เสนอแนวคิดให้นายจิติ ไกรฤกษ์ รมว.เทคโนโลยีสารสนเทศและการสื่อสาร หรือ ไอซีที ผู้ซึ่งเข้ามารับตำแหน่งใหม่ และเสนอแนวคิดให้ทางให้คณะกรรมการกิจการโทรคมนาคมแห่งชาติ หรือ กทช.รับทราบด้วย" นายกรณ์ กล่าว
ก่อนหน้านี้ได้หารือกับบริษัท ทีโอที และ บริษัท กสท. โทรคมนาคม และยังต้องมีการชี้แจงภาคเอกชนได้รับรู้ถึงแนวคิดของกระทรวงการคลัง เมื่อได้ประมวลเสียงสะท้อนเสนอแนะจากทุกฝ่าย จะนำแผนที่อาจจะต้องมีการปรับปรุงแก้ไขให้คณะรัฐมนตรีเศรษฐกิจได้พิจารณาอีกครั้งหนึ่งภายใน 1 เดือน
นายกรณ์ กล่าวว่า รายละเอียดเป้าหมายของการแปรสัญญาสัมปทาน จะต้องทำให้เทคโนโลยีปัจจุบันสามารถแข่งขันที่ยุติธรรมกับพี่น้องประชาชน และเป็นการแข่งขันที่เสมอภาค และสามารถที่จะเปิดทางให้ กทช. หรือ คณะกรรมการกิจการกระจายเสียงและกิจการโทรคมนาคมแห่งชาติ (กสทช.)จัดสรรหรือเปิดประมูลใบอนุญาตที่จะลงทุนในธุรกิจ 3 จีทันที ซึ่งเป็นเป้าหมายของทุกฝ่ายที่ต้องการร่วมกัน